b'\n_START_ARTICLE_\nAntanas Sologubas\n_START_SECTION_\nBiografija\n_START_PARAGRAPH_\nLietuvos bajor\xc5\xb3 Sologub\xc5\xb3 gimin\xc4\x97s atstovas, herbo \xe2\x80\x9ePrawdzicz\xe2\x80\x9c savininkas. Lietuvos did\xc5\xbeiojo i\xc5\xbedininko Bresto vaivados Jono Mykolo Sologubo (apie 1697\xe2\x80\x931748) ir Elenos \xc5\xa0amovskos (prie\xc5\xa1 1685\xe2\x80\x931727) jaunesnysis s\xc5\xabnus._NEWLINE_Mok\xc4\x97si Novodvoro ir Krokuvos universitete, po to keliavo po Pranc\xc5\xabzij\xc4\x85. Karo metu d\xc4\x97l Lenkijos paveld\xc4\x97jimo 1733\xe2\x80\x931738 metais pranc\xc5\xabz\xc5\xb3 armijos eil\xc4\x97se kov\xc4\x97si Olandijoje ir Italijoje, u\xc5\xbe karinius nuopelnus gavo pulkininko laipsn\xc4\xaf, buvo du kartus sunkiai su\xc5\xbeeistas._NEWLINE_Buvo renkamas pasiuntiniu \xc4\xaf 1740, 1744, 1746, 1748, 1750, 1752 ir 1754 met\xc5\xb3 seimus. Lietuvos tribunol\xc5\xb3 1740 ir 1741 metais kartu su savo t\xc4\x97vu palaik\xc4\x97 Sapiegas prie\xc5\xa1 Radvilas. Po to pakeit\xc4\x97 savo pozicijas ir susigiminiavo su Radvilomis. 1746 metais gavo Lietuvos artilerijos generolo laipsn\xc4\xaf._NEWLINE_1747 metais Antanas Juozapas Sologubas buvo renkamas Kauno deputatu \xc4\xaf Lietuvos tribunol\xc4\x85, kur tapo tribunolo vicemar\xc5\xa1alka ir fakti\xc5\xa1kai vadovavo tribunolo pos\xc4\x97d\xc5\xbeiuose. 1755\xe2\x80\x931756 metais parod\xc4\x97 nedidel\xc4\xaf aktyvum\xc4\x85 savo s\xc4\x85junginink\xc5\xb3 Radvil\xc5\xb3 ir \xc4\x8cartoriski\xc5\xb3 konflikto metu. Pranc\xc5\xabzijos pasiuntinys Diuranas nes\xc4\x97kmingai band\xc4\x97 Antan\xc4\x85 Sologub\xc4\x85 \xc4\xaftraukti \xc4\xaf propranc\xc5\xabzi\xc5\xa1k\xc4\x85 grupuot\xc4\x99. 1757 metais buvo apdovanotas Baltojo erelio ordinu._NEWLINE_Mir\xc4\x97 pakeliui \xc4\xaf Vilni\xc5\xb3.\n_START_SECTION_\n\xc5\xa0eima\n_START_PARAGRAPH_\n1744 m. rugs\xc4\x97jo 2 d. ved\xc4\x97 kunigaik\xc5\xa1tyt\xc4\x99 Brigit\xc4\x85 Petronel\xc4\x99 Radvilait\xc4\x99 (1727\xe2\x80\x931773), Naugarduko vaivados ir generolo-leitenanto Mikalojaus Faustino Radvilos (1688\xe2\x80\x931746) ir Barboros Zavi\xc5\xa1ait\xc4\x97s (1690\xe2\x80\x931762) dukter\xc4\xaf.'